CELEX: 32022D0597
Language: ro
Date: 2022-04-11 00:00:00
Title: Decizia (PESC) 2022/597 a Consiliului din 11 aprilie 2022 privind promovarea rețelei europene de grupuri de reflecție independente în domeniul neproliferării și dezarmării

12.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 114/75
               
            
         DECIZIA (PESC) 2022/597 A CONSILIULUI
         din 11 aprilie 2022
         privind promovarea rețelei europene de grupuri de reflecție independente în domeniul neproliferării și dezarmării
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 12 decembrie 2003, Consiliul European a adoptat Strategia UE împotriva proliferării armelor de distrugere în masă (denumită în continuare „Strategia UE împotriva proliferării ADM”), al cărei capitol III cuprinde o listă de măsuri care trebuie adoptate atât în Uniune, cât și în țările terțe pentru combaterea acestei proliferări.
                  
               
                     (2)
                  
                  
                     Uniunea pune în aplicare în mod activ Strategia UE împotriva proliferării ADM și dă curs măsurilor enumerate în capitolul III din aceasta, cum ar fi dezvoltarea structurilor necesare în cadrul Uniunii.
                  
               
                     (3)
                  
                  
                     La 8 decembrie 2008, Consiliul a adoptat concluziile sale și documentul intitulat „Noi linii de acțiune ale Uniunii Europene privind combaterea proliferării armelor de distrugere în masă și a vectorilor acestora” (denumit în continuare „noile linii de acțiune”), în care se afirmă că proliferarea armelor de distrugere în masă (ADM) continuă să reprezinte una dintre cele mai mari amenințări în materie de securitate și că politica în materie de neproliferare constituie o componentă esențială a politicii externe și de securitate comune (PESC).
                  
               
                     (4)
                  
                  
                     În noile linii de acțiune, Consiliul solicită formațiunilor și organismelor competente ale Consiliului, Comisiei, altor instituții și statelor membre să asigure acțiuni ulterioare concrete pe baza respectivului document.
                  
               
                     (5)
                  
                  
                     În noile linii de acțiune, Consiliul subliniază faptul că acțiunile Uniunii de prevenire a proliferării ar putea să beneficieze de sprijinul oferit de o rețea neguvernamentală competentă în domeniul neproliferării, care să reunească instituțiile de politică externă și centrele de cercetare specializate în domeniile strategice ale Uniunii și, în același timp, să valorifice rețelele utile deja existente. Respectiva rețea ar putea fi extinsă pentru a include instituții din țări terțe.
                  
               
                     (6)
                  
                  
                     La 19 noiembrie 2018, Consiliul a adoptat Strategia UE împotriva armelor de foc, a armelor de calibru mic și a armamentului ușor ilicite și a muniției aferente, intitulată „Asigurarea securității armelor, protejarea cetățenilor” (denumită în continuare „Strategia UE privind SALW”). Strategia UE privind SALW a înlocuit Strategia UE de combatere a acumulării ilicite și a traficului ilicit de SALW, precum și de muniție aferentă, care a fost adoptată în 2005. SALW ilicite contribuie în continuare la instabilitate și violență în Uniune, în vecinătatea imediată a acesteia, precum și în restul lumii. Armele de calibru mic ilicite alimentează violența armată și criminalitatea organizată, precum și terorismul și conflictele la nivel mondial și ridică piedici în calea eforturilor de asigurare a dezvoltării durabile și de gestionare a crizelor. Acestea destabilizează regiuni întregi, precum și statele și societățile lor și amplifică impactul atacurilor teroriste. Din acest motiv, Consiliul se angajează să prevină și să reducă comerțul ilicit cu SALW și cu munițiile aferente și să promoveze asumarea răspunderii și responsabilitatea în ceea ce privește comerțul legal cu acestea. Strategia UE privind SALW ține cont de contextul schimbat în materie de securitate, inclusiv de amenințarea terorismului în interiorul Uniunii, precum și de progresele înregistrate sub aspectul proiectării SALW și al tehnologiei aferente, care afectează negativ capacitatea guvernelor de a face față amenințării. Aceasta ia de asemenea în considerare principiile directoare ale Strategiei globale a UE din 2016.
                  
               
                     (7)
                  
                  
                     La 26 iulie 2010, Consiliul a adoptat Decizia 2010/430/PESC (1), care a instituit o rețea europeană de grupuri de reflecție independente în domeniul neproliferării și care a prevăzut că punerea în aplicare tehnică a respectivei decizii se efectuează de către Consorțiul UE pentru neproliferare (denumit în continuare „consorțiul”).
                  
               
                     (8)
                  
                  
                     Alegerea consorțiului ca beneficiar unic al unui grant se justifică în acest caz prin hotărârea Uniunii, cu sprijinul statelor sale membre, de a continua cooperarea sa fructuoasă cu rețeaua europeană de grupuri de reflecție independente în domeniul neproliferării, care contribuie la crearea unei culturi europene comune privind neproliferarea și dezarmarea și care sprijină Uniunea în dezvoltarea și modelarea politicilor sale în aceste domenii și în creșterea vizibilității Uniunii. În acest caz, este necesară o finanțare de 100 % datorită naturii înseși a consorțiului, care își datorează existența Uniunii și depinde în totalitate de sprijinul Uniunii. Consorțiul nu are resurse financiare independente și nici autoritatea juridică de a colecta alte fonduri. În plus, consorțiul a instituit o rețea, gestionată de șase grupuri de reflecție, care reunește peste 100 de grupuri de reflecție, centre de cercetare și departamente universitare, aducând laolaltă aproape întreaga expertiză neguvernamentală în domeniul neproliferării și dezarmării din Uniune, inclusiv entități din toate statele membre.
                  
               
                     (9)
                  
                  
                     La 10 martie 2014, Consiliul a adoptat Decizia 2014/129/PESC (2), care a prelungit cu 3 ani promovarea și sprijinirea continuă de către Uniune a activităților rețelei europene de grupuri de reflecție independente în domeniul neproliferării și a încredințat consorțiului punerea în aplicare tehnică a deciziei respective.
                  
               
                     (10)
                  
                  
                     La 3 aprilie 2017, Consiliul a adoptat Decizia (PESC) 2017/632 (3), care prevede prelungirea duratei Deciziei 2014/129/PESC pentru a permite continuarea punerii în aplicare a activităților până la 2 iulie 2017.
                  
               
                     (11)
                  
                  
                     La 4 iulie 2017, Consiliul a adoptat Decizia (PESC) 2017/1195 (4), prin care a prelungit perioada de punere în aplicare a Deciziei 2014/129/PESC de la 3 iulie până la 31 decembrie 2017 pentru a permite organizarea unei conferințe anuale majore privind neproliferarea și dezarmarea în 2017, precum și întreținerea și actualizarea platformei de internet a consorțiului.
                  
               
                     (12)
                  
                  
                     La 26 februarie 2018, Consiliul a adoptat Decizia (PESC 2018/299 (5), care a prelungit cu 3 ani promovarea și sprijinirea continuă de către Uniune a activităților rețelei europene de grupuri de reflecție independente în domeniul neproliferării și a încredințat consorțiului punerea în aplicare tehnică a deciziei respective.
                  
               
                     (13)
                  
                  
                     La 16 aprilie 2021, Consiliul a adoptat Decizia (PESC) 2021/648 (6), prin care a prelungit perioada de punere în aplicare a Deciziei (PESC) 2018/299 până la 17 mai 2022 din cauza provocărilor legate de punerea în aplicare generate de continuarea pandemiei de COVID-19,
                  
               ADOPTĂ PREZENTA DECIZIE:
         
            Articolul 1
            
               (1)   Pentru a contribui la punerea în aplicare consolidată a Strategiei UE împotriva proliferării ADM, și a Strategiei UE privind SALW, care sunt bazate pe principiile multilateralității, prevenirii și cooperării eficiente cu țările terțe, promovarea și sprijinirea în continuare a activităților rețelei europene de grupuri de reflecție independente în domeniul neproliferării și dezarmării se prelungesc în vederea realizării următoarelor obiective:
               
                           (a)
                        
                        
                           încurajarea dialogului politic și pe teme de securitate, precum și a discuțiilor pe termen lung privind măsurile împotriva proliferării ADM și a vectorilor acestora, discuții desfășurate în cadrul societăților civile și, în special, în rândul experților, cercetătorilor și cadrelor universitare;
                        
                     
                           (b)
                        
                        
                           asigurarea posibilității ca participanții la grupurile de pregătire relevante din cadrul Consiliului să consulte rețeaua cu privire la aspecte referitoare la neproliferare, dezarmare și controlul exporturilor de arme și ca reprezentanții statelor membre să participe la reuniunile consorțiului;
                        
                     
                           (c)
                        
                        
                           constituirea unei etape utile în acțiunile de neproliferare și dezarmare ale Uniunii și ale comunității internaționale, în special prin prezentarea unor rapoarte și/sau recomandări reprezentanților Înaltului Reprezentant al Uniunii pentru afaceri externe și politica de securitate (ÎR);
                        
                     
                           (d)
                        
                        
                           contribuția la sporirea gradului de sensibilizare a țărilor terțe cu privire la provocările reprezentate de proliferare și dezarmare și la necesitatea de a lucra în cooperare cu Uniunea și în contextul forurilor multilaterale, în special al Organizației Națiunilor Unite, în scopul de a preveni, a descuraja, a opri și, atunci când este posibil, a elimina programele de proliferare care prezintă motive de îngrijorare la nivel mondial;
                        
                     
                           (e)
                        
                        
                           contribuția la dezvoltarea expertizei și a capacității instituționale în materie de neproliferare și dezarmare în cadrul grupurilor de reflecție și al guvernelor din Uniune și din țările terțe, inclusiv prin consolidarea educației în materie de neproliferare și dezarmare, prin sensibilizarea generațiilor mai tinere cu privire la aceste chestiuni și prin promovarea următoarei generații de cercetători și practicieni în acest domeniu, în special femei, și în domeniul științelor naturale și tehnice.
                        
                     
            
               (2)   Proiectele care urmează a fi susținute de către Uniune cuprind următoarele activități specifice:
               
                           (a)
                        
                        
                           asigurarea mijloacelor pentru desfășurarea de conferințe anuale majore cu țări terțe și societatea civilă privind neproliferarea și dezarmarea, pentru a discuta și identifica măsuri suplimentare împotriva proliferării ADM și a vectorilor acestora și obiectivele corelate privind dezarmarea, precum și pentru a aborda provocările referitoare la armele convenționale, inclusiv combaterea comerțului ilicit și a acumulării excesive de SALW și de muniție aferentă. Conferințele vor promova de asemenea la nivel internațional Strategia UE împotriva proliferării ADM și Strategia UE privind SALW, precum și rolul instituțiilor Uniunii și al grupurilor de reflecție din cadrul Uniunii în acest domeniu, în vederea sporirii vizibilității politicilor Uniunii în acest domeniu și a transmiterii de rapoarte și/sau recomandări reprezentanților ÎR;
                        
                     
                           (b)
                        
                        
                           asigurarea mijloacelor pentru organizarea de reuniuni consultative anuale între reprezentanții instituțiilor Uniunii, reprezentanții statelor membre și experți în vederea unui schimb de opinii cu privire la aspectele majore și evoluțiile esențiale în domeniul dezarmării, al neproliferării și al controlului exporturilor de arme, în vederea transmiterii de rapoarte și/sau recomandări reprezentanților ÎR;
                        
                     
                           (c)
                        
                        
                           asigurarea mijloacelor pentru organizarea de seminare ad-hoc pentru experți și practicieni referitoare la toate aspectele privind neproliferarea și dezarmarea, cuprinzând atât armele neconvenționale, cât și armele convenționale, în vederea transmiterii de rapoarte și/sau recomandări reprezentanților ÎR;
                        
                     
                           (d)
                        
                        
                           asigurarea mijloacelor pentru pregătirea și publicarea de documente de politică care să cuprindă subiectele incluse în mandatul consorțiului și să prezinte opțiuni politice și/sau de politică operațională;
                        
                     
                           (e)
                        
                        
                           asigurarea mijloacelor pentru sensibilizare, educare și dezvoltarea în continuare a expertizei și a capacității instituționale în domeniul neproliferării și al dezarmării în cadrul grupurilor de reflecție și al guvernelor din Uniune și din țările terțe prin:
                           
                                       —
                                    
                                    
                                       întreținerea și dezvoltarea în continuare a unui curs de învățare online care să cuprindă toate aspectele relevante ale neproliferării și dezarmării;
                                    
                                 
                                       —
                                    
                                    
                                       instituirea de stagii în domeniul neproliferării și al dezarmării pentru absolvenții de studii universitare sau tinerii diplomați din Uniune și din țări terțe;
                                    
                                 
                                       —
                                    
                                    
                                       continuarea inițiativei pentru tinerele femei și generația următoare („Young Women and Next Generation Initiative) și a programului de mentorat aferent”);
                                    
                                 
                                       —
                                    
                                    
                                       organizarea unor vizite de studiu anuale la Bruxelles pentru participanții la programul de burse al ONU privind dezarmarea, pentru a promova și a spori vizibilitatea politicilor Uniunii în domeniul neproliferării, al dezarmării și al controlului exporturilor de arme;
                                    
                                 
                                       —
                                    
                                    
                                       organizarea unui curs de formare pentru a spori gradul de sensibilizare cu privire la riscurile de proliferare, inclusiv cele rezultate în urma evoluțiilor științifice și tehnologice, în rândul în rândul studenților din domeniul științelor naturale;
                                    
                                 
                     
                           (f)
                        
                        
                           asigurarea mijloacelor pentru întreținerea, gestionarea și dezvoltarea în continuare a unei platforme de internet și a unor conturi conexe pe rețelele sociale, pentru a facilita contactele, a oferi un forum unic pentru cercetarea europeană în domeniul neproliferării și al dezarmării, a promova rețeaua europeană de grupuri de reflecție independente în domeniul neproliferării, a informa comunitatea globală în domeniul neproliferării și al dezarmării și a promova ofertele educaționale ale consorțiului atât cu privire la cursurile de formare la fața locului, cât și cu privire la cursurile de învățare online.
                        
                     În anexă este prevăzută o descriere detaliată a proiectelor.
            
         
         
            Articolul 2
            
               (1)   Răspunderea pentru punerea în aplicare a prezentei decizii revine ÎR.
            
            
               (2)   Punerea în aplicare tehnică a activităților menționate la articolul 1 alineatul (2) revine consorțiului, care este alcătuit din Fundația pentru Cercetare Strategică („Fondation pour la recherche stratégique” – FRS), Institutul pentru Cercetare în domeniul Păcii din Frankfurt („Peace Research Institute Frankfurt” – HSFK/PRIF), Institutul Internațional pentru Studii Strategice în Europa („International Institute for Strategic Studies Europe” – IISS-Europa), Institutul internațional pentru cercetare în domeniul păcii de la Stockholm („Stockholm International Peace Research Institute” – SIPRI), Institutul pentru Afaceri Internaționale („Istituto Affari Internazionali” – IAI) din Roma și Centrul pentru Dezarmare și Neproliferare din Viena („Vienna Center for Disarmament and Non-Proliferation” – VCDNP). Consorțiul îndeplinește această sarcină sub responsabilitatea ÎR. În acest scop, ÎR încheie acordurile necesare cu consorțiul.
            
            
               (3)   Statele membre și Serviciul European de Acțiune Externă propun priorități și subiecte de interes specific pentru evaluarea în cadrul programelor de cercetare ale consorțiului, care urmează să fie abordate în documente de lucru și seminare, în conformitate cu politicile Uniunii.
            
         
         
            Articolul 3
            
               (1)   Valoarea de referință financiară pentru punerea în aplicare a proiectelor care cuprind activitățile menționate la articolul 1 alineatul (2) este de 4 700 000 EUR.
            
            
               (2)   Cheltuielile finanțate din suma prevăzută la alineatul (1) se gestionează în conformitate cu procedurile și normele aplicabile bugetului general al Uniunii.
            
            
               (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie un acord de grant cu consorțiul. Acordul prevede obligația consorțiului de a asigura o vizibilitate adecvată contribuției Uniunii, corespunzătoare mărimii acestei contribuții.
            
            
               (4)   Comisia se străduiește să încheie acordul menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul despre eventualele dificultăți întâmpinate în acest proces și despre data încheierii acordului.
            
         
         
            Articolul 4
            
               (1)   ÎR raportează Consiliului cu privire la punerea în aplicare a prezentei decizii pe baza rapoartelor periodice pregătite de consorțiu. Respectivele rapoarte stau la baza evaluării efectuate de Consiliu.
            
            
               (2)   Comisia raportează cu privire la aspectele financiare ale proiectelor menționate la articolul 1 alineatul (2).
            
         
         
            Articolul 5
            
               (1)   Prezenta decizie intră în vigoare la data adoptării.
            
            
               (2)   Prezenta decizie expiră după 36 de luni de la data încheierii acordului menționat la articolul 3 alineatul (3). Cu toate acestea, aceasta expiră după șase luni de la intrarea sa în vigoare dacă acordul respectiv nu a fost încheiat în acest interval de timp.
            
         
         
            Adoptată la Luxemburg, 11 aprilie 2022.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia 2010/430/PESC a Consiliului din 26 iulie 2010 de instituire a unei rețele europene de grupuri de reflecție independente în domeniul neproliferării în sprijinul punerii în aplicare a Strategiei Uniunii Europene împotriva proliferării armelor de distrugere în masă (JO L 202, 4.8.2010, p. 5).
         
            (2)  Decizia 2014/129/PESC a Consiliului din 10 martie 2014 de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 71, 12.3.2014, p. 3).
         
            (3)  Decizia (PESC) 2017/632 a Consiliului din 3 aprilie 2017 de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 90, 4.4.2017, p. 10).
         
            (4)  Decizia (PESC) 2017/1195 a Consiliului din 4 iulie 2017 de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 172, 5.7.2017, p. 14).
         
            (5)  Decizia (PESC) 2018/299 a Consiliului din 26 februarie 2018 privind promovarea rețelei europene de grupuri de reflecție independente în domeniul neproliferării și dezarmării, în sprijinul punerii în aplicare a Strategiei UE împotriva proliferării armelor de distrugere în masă (JO L 56, 28.2.2018, p. 46).
         
            (6)  Decizia (PESC) 2021/648 a Consiliului din 16 aprilie 2021 de modificare a Deciziei (PESC) 2018/299 privind promovarea rețelei europene de grupuri de reflecție independente în domeniul neproliferării și dezarmării, în sprijinul punerii în aplicare a Strategiei UE împotriva proliferării armelor de distrugere în masă (JO L 133, 20.4.2021, p. 57).
      
      
         
            ANEXĂ
            DOCUMENT DE PROIECT
            
               Consorțiul UE pentru neproliferare și dezarmare (Faza IV) – HR (2022) 34
            
            17 ianuarie 2022
            Consorțiul UE pentru neproliferare și dezarmare (EUNPDC) a fost creat de Consiliul Uniunii Europene cu scopul de a institui o rețea europeană de grupuri de reflecție independente pentru a încuraja dialogul politic și pe teme de securitate și discuțiile pe termen lung privind măsurile de combatere a proliferării armelor de distrugere în masă (ADM) și a vectorilor acestora. Acest dialog include, de asemenea, aspecte legate de armele convenționale, inclusiv armele de calibru mic și armamentul ușor (SALW). Sprijinul UE pentru proiect, lansat în 2010 prin Decizia 2010/430/PESC a Consiliului, a fost reînnoit pentru încă două faze, în 2014 (prin Decizia 2014/129/PESC a Consiliului UE) și în 2018 (prin Decizia 2018/299/PESC a Consiliului UE). Punerea în aplicare a fazei III se va încheia în mai 2022.
            EUNPDC este constituit în prezent din Fundația pentru Cercetare Strategică („Fondation pour la recherche stratégique” – FRS), Institutul pentru Afaceri Internaționale („Istituto Affari Internazionali” – IAI), Institutul Internațional pentru Studii Strategice („International Institute for Strategic Studies” – IISS), Institutul pentru Cercetare în domeniul Păcii din Frankfurt („Peace Research Institute Frankfurt” – HSFK/PRIF), Institutul internațional pentru cercetare în domeniul păcii de la Stockholm („Stockholm International Peace Research Institute” – SIPRI) și Centrul pentru Dezarmare și Neproliferare din Viena („Vienna Center for Disarmament and Non-Proliferation” – VCDNP). De-a lungul anilor, rețeaua s-a extins astfel încât include 104 membri, și anume grupuri de reflecție, centre de cercetare și departamente universitare cu sediul în toate statele membre ale UE și în alte șase țări (Norvegia, Serbia, Elveția, Turcia, Ucraina, Regatul Unit).
            Rolul consorțiului este de a coordona și promova rețeaua și de a pune expertiza acesteia la dispoziția UE, cu scopul de a contribui la discuțiile organismelor relevante ale acesteia privind politicile în materie de neproliferare, control al armelor și dezarmare, precum și de a oferi idei, analize și recomandări. Consorțiul a îndeplinit această sarcină printr-o gamă largă de activități, inclusiv conferințe și reuniuni internaționale, activități educaționale, publicații și activități de informare. În cursul fazei III a proiectului, domeniul activității consorțiului s-a extins treptat pentru a răspunde necesității de a spori capacitatea, gradul de sensibilizare și oportunitățile în domeniul dezarmării, neproliferării și controlului armelor în rândul generației următoare de practicieni și cercetători, precum și în rândul profesioniștilor din domeniul științelor naturii. De asemenea, s-a acordat o atenție deosebită necesității de a implica mai multe femei în acest domeniu.
            Evoluțiile și provocările continue din domeniul dezarmării, neproliferării și controlului armelor fac ca activitățile de convocare, cercetare și informare ale consorțiului și ale rețelei să fie deosebit de relevante pentru UE și statele sale membre. Bazându-se pe lucrările desfășurate în fazele anterioare ale proiectului, faza IV a EUNPDC, astfel cum este prezentată în prezentul document, reflectă modul în care activitățile sale pot continua contribuția consorțiului și a rețelei la activitatea UE în acest domeniu important.
            1.   Conducerea generală
            
            În cadrul conducerii generale, SIPRI va continua să supravegheze și să coordoneze activitățile consorțiului și ale rețelei europene de grupuri de reflecție independente în domeniul neproliferării și dezarmării (denumită în continuare „rețeaua”), inclusiv prin organizarea de reuniuni ale comitetului director între reprezentanții Serviciului European de Acțiune Externă (SEAE), ai Comisiei Europene și ai consorțiului, precum și prin îndeplinirea obligațiilor de raportare. Aceasta include, de asemenea, sarcina de a spori și mai mult diversitatea rețelei în materie de discipline academice, geografie, gen și vârstă. Conducerea generală include, de asemenea, timp pentru ca toți membrii consorțiului să îndeplinească sarcini de conducere generală (de exemplu, participarea la reuniunile de coordonare, transmiterea contribuțiilor către coordonator) și costuri de vizibilitate.
            Faza IV (2022-2025) va include, de asemenea:
            
                        —
                     
                     
                        crearea unui comitet al programului în cadrul EUNPDC, alcătuit din reprezentanți ai membrilor consorțiului, ai SEAE și ai Comisiei Europene, pentru a contribui la conținutul și organizarea conferinței anuale și a altor proiecte (de exemplu, reuniunea consultativă, seria de publicații și seminarele ad-hoc).
                     
                  
                        —
                     
                     
                        șase informări orale (virtuale sau cu participare fizică) adresate CONOP, COARM și altor organisme ale UE, după caz, din partea experților afiliați membrilor rețelei sau ai consorțiului și la cererea SEAE (furnizate anterior prin intermediul proiectului Help Desk).
                     
                  2.   Descrierea proiectelor
            
            Următoarele obiective sunt transversale pentru toate proiectele:
            
                        —
                     
                     
                        asigurarea diversității în materie de gen și geografie în toate activitățile
                     
                  
                        —
                     
                     
                        sprijinirea următoarei generații de experți în neproliferare și dezarmare
                     
                  2.1   Organizarea unei conferințe anuale privind neproliferarea și dezarmarea (coordonator: IAI)
            
            
               Scopul și descrierea proiectului
            
            În cadrul conferinței anuale, la care vor participa experți guvernamentali și grupuri de reflecție independente, precum și alți experți din mediul academic din Uniune și din statele asociate, precum și din țări terțe, vor fi discutate și identificate măsuri suplimentare împotriva proliferării ADM și a vectorilor acestora și obiectivele corelate privind dezarmarea și se vor aborda totodată provocările referitoare la armele convenționale, inclusiv combaterea comerțului ilicit și a acumulării excesive de SALW și de muniție aferentă, precum și riscurile aferente și oportunitățile legate de tehnologiile emergente.
            În faza IV (2022-2025), această activitate include organizarea unei conferințe anuale în fiecare an. Consorțiul își propune să organizeze conferința cu prezența fizică a participanților, dar cu posibilitatea de a transmite în direct o parte sau întregul eveniment. În cazul în care restricțiile de călătorie și de întrunire legate de pandemia de COVID-19 continuă să se aplice, consorțiul este pregătit să adapteze formatul evenimentului, așa cum a procedat deja în faza III. În plus:
            
                        —
                     
                     
                        O reuniune a rețelei va avea loc cu prezența fizică a participanților, în marja conferinței anuale. Alte reuniuni virtuale ale rețelei vor avea loc pe tot parcursul anului.
                     
                  
                        —
                     
                     
                        Reuniunea „Next Generation” va fi organizată în marja conferinței anuale, dar va fi legată de alte activități care implică tineri experți (a se vedea rubrica 2.6 din prezentul document).
                     
                  
                        —
                     
                     
                        Beneficiarii programului de mentorat al EUNPDC vor fi invitați să participe la conferință.
                     
                  
               Rezultatele proiectului
            
            
                        —
                     
                     
                        Menținerea unei conferințe internaționale majore conduse de Europa în domeniul neproliferării și al dezarmării, care va constitui în continuare cadrul principal pentru promovarea discuțiilor strategice referitoare la măsurile împotriva proliferării ADM și a vectorilor acestora și la obiectivele corelate ale dezarmării în vederea abordării provocărilor referitoare la armele convenționale, inclusiv combaterea traficului ilicit și a acumulării excesive de SALW, precum și de muniție aferentă.
                     
                  
                        —
                     
                     
                        Sporirea vizibilității și a gradului de sensibilizare cu privire la politicile Uniunii în domeniul neproliferării ADM și SALW și în domeniul acțiunii chimice, biologice, radioactive și nucleare (CBRN) în rândul funcționarilor guvernamentali, al mediului academic și al societății civile din țările terțe.
                     
                  
                        —
                     
                     
                        Promovarea rolului și coeziunii rețelei, precum și a rolului Uniunii în acest domeniu.
                     
                  
                        —
                     
                     
                        Consolidarea expertizei în materie de neproliferare și dezarmare în țările în care aceasta este insuficientă, inclusiv în țări terțe, cu un accent deosebit pe sprijinirea generației următoare.
                     
                  
                        —
                     
                     
                        Prezentarea unor recomandări orientate către acțiune, care să consolideze punerea în aplicare a Strategiei UE împotriva proliferării ADM și a Strategiei UE privind SALW și să constituie o etapă utilă în cadrul acțiunilor Uniunii și ale comunității internaționale în domeniul neproliferării și al armelor convenționale.
                     
                  
                        —
                     
                     
                        Sporirea gradului de sensibilizare și de cunoaștere în rândul instituțiilor Uniunii, statelor membre, societății civile și țărilor terțe cu privire la amenințările reprezentate de ADM și de vectorii acestora, permițând o anticipare mai bună.
                     
                  2.2   Organizarea unei reuniuni consultative anuale privind neproliferarea și dezarmarea (coordonator: FRS)
            
            
               Scopul și descrierea proiectului
            
            Reuniunile consultative, la care participă reprezentanți ai UE, ai statelor membre și ai grupurilor de reflecție, abordează atât provocările pe termen scurt, cât și pe cele pe termen mediu cu care se confruntă Uniunea în domeniul neproliferării și al dezarmării, în special în ce privește ADM și vectorii acestora, armele convenționale inclusiv SALW, noile tipuri de arme și de vectori.
            În faza IV a proiectului, această activitate include organizarea unei reuniuni consultative pe an, împărțită în două părți, fiecare dintre acestea acoperind aspecte legate de CONOP și COARM, precum și pregătirea rapoartelor și/sau a recomandărilor aferente. Ordinea de zi a acestor evenimente va fi pregătită în strânsă colaborare cu SEAE și cu grupurile de lucru PESC ale Consiliului din domeniul neproliferării și al dezarmării (CONOP) și din domeniul controlului exporturilor de arme (COARM). Alte organisme vor fi consultate atunci când va fi cazul (de exemplu, Grupul operativ pentru spațiu al SEAE). Mai concret:
            
                        —
                     
                     
                        Reuniunea consultativă anuală se va desfășura pe parcursul a maximum două zile împărțite între reuniunile CONOP și COARM. Acesta va prevedea participarea fizică la fiecare dintre aceste două sesiuni, axate pe CONOP și, respectiv, COARM, a până la 50 de persoane din grupurile de reflecție europene, din statele membre ale UE și din instituțiile UE specializate în aspecte legate de dezarmare și neproliferarea ADM și de armele convenționale, inclusiv SALW, precum și de tehnologiile emergente.
                     
                  
                        —
                     
                     
                        Reuniunea consultativă se va desfășura în format fizic pe parcursul a două zile, pentru a intensifica discuțiile între participanți cât mai mult posibil.
                     
                  
               Rezultatele proiectului
            
            
                        —
                     
                     
                        Schimbul de informații și de analize privind tendințele actuale în materie de proliferare în rândul practicienilor din domeniul politicilor și al experților din mediul academic din statele membre, precum și al personalului specializat din SEAE și din instituțiile Uniunii.
                     
                  
                        —
                     
                     
                        Discuții privind cele mai bune metode și mijloace de a pune în aplicare politicile Uniunii împotriva proliferării.
                     
                  
                        —
                     
                     
                        Furnizarea de feedback constructiv către Uniune cu privire la Strategia UE împotriva proliferării ADM și la Strategia UE privind SALW din partea grupurilor de reflecție independente europene, precum și a unor sugestii din partea practicienilor, adresate cercetătorilor, privind cele mai relevante subiecte pentru politica în cauză, care să facă obiectul unor cercetări ulterioare.
                     
                  
                        —
                     
                     
                        Identificarea chestiunilor relevante în domeniul neproliferării și al dezarmării pentru rapoartele axate pe politica în cauză.
                     
                  
                        —
                     
                     
                        Elaborarea unor rapoarte axate pe politică și a unui set de recomandări axate pe acțiuni, adresate reprezentanților ÎR.
                     
                  2.3   Organizarea a nouă seminare ad-hoc privind neproliferarea și dezarmarea
            
            
               Scopul și descrierea proiectului
            
            Seminarele ad-hoc au drept obiectiv consultarea dintre rețea, Uniune și statele sale membre, pe o bază ad-hoc, pentru a aborda evenimentele marcante și opțiunile de politică ale UE, precum și pentru a acorda rețelei, statelor membre și instituțiilor UE oportunitatea de a informa publicul-țintă din interiorul și din exteriorul Uniunii.
            Proiectul prevede organizarea a până la nouă seminare ad-hoc pentru experți, cu elaborarea unei note de informare scrise corespunzătoare. Pentru faza IV:
            
                        —
                     
                     
                        Vor fi organizate trei seminare cu prezență fizică și șase în format virtual.
                     
                  
                        —
                     
                     
                        În cadrul organizării seminarelor, o notă de informare scrisă ad-hoc axată pe tema seminarului va fi solicitată experților relevanți afiliați rețelei, consorțiului sau, dacă este necesar, altor institute. Aceste note de informare vor fi difuzate fie înainte de seminar, ca document de referință, fie ulterior, pentru a oferi o imagine de ansamblu a principalelor concluzii. Notele de informare ad-hoc vor fi publicate pe site-ul consorțiului.
                     
                  
                        —
                     
                     
                        SEAE poate solicita, de asemenea, note de informare de sine stătătoare (denumite anterior „Help Desk Papers”) în locul unei note de informare scrise axate pe tema unui seminar ad-hoc.
                     
                  
               Rezultatele proiectului
            
            
                        —
                     
                     
                        Schimbul de informații și de analize privind tendințele actuale în materie de proliferare în rândul practicienilor din domeniul politicilor și al experților din mediul academic din statele membre, precum și al personalului specializat din SEAE și din instituțiile Uniunii.
                     
                  
                        —
                     
                     
                        Discuții privind cele mai bune metode și mijloace de a pune în aplicare politicile Uniunii împotriva proliferării.
                     
                  
                        —
                     
                     
                        Furnizarea de feedback constructiv către Uniune cu privire la Strategia UE împotriva proliferării ADM și la Strategia UE privind SALW din partea grupurilor de reflecție independente din cadrul Uniunii, precum și a unor sugestii din partea practicienilor, adresate grupurilor de reflecție, privind cele mai relevante subiecte pentru politica în cauză, care să facă obiectul unor cercetări ulterioare.
                     
                  
                        —
                     
                     
                        Identificarea chestiunilor relevante în domeniul neproliferării și al dezarmării pentru rapoartele axate pe politica în cauză.
                     
                  
                        —
                     
                     
                        Elaborarea unor rapoarte axate pe politică și a unui set de recomandări axate pe acțiuni, adresate reprezentanților ÎR. Respectivele rapoarte ar urma să fie distribuite instituțiilor relevante ale Uniunii și statelor membre.
                     
                  2.4   Publicarea a 15 documente de politică ale UE în materie de neproliferare și dezarmare (coordonator: SIPRI)
            
            
               Scopul și descrierea proiectului
            
            Proiectul prevede elaborarea și publicarea a până la 15 documente de politică. Documentele de politică vor fi comandate de consorțiu și elaborate, în principal, de consorțiu sau de rețea, în vederea asigurării unei reprezentări echilibrate și diversificate a punctelor de vedere în ceea ce privește genul și expertiza tematică și regională. În măsura posibilului, la seria de documente de politică vor fi invitați să-și prezinte contribuțiile specialiști din „generația următoare”, astfel încât acest lucru să contribuie la dezvoltarea lor profesională. Documentele vor acoperi subiectele incluse în mandatul consorțiului. Fiecare document va propune recomandări/opțiuni de politică. Toate documentele de politică vor fi publicate pe site-ul consorțiului.
            
               Rezultatele proiectului
            
            
                        —
                     
                     
                        Consolidarea dialogului politic și pe probleme de securitate privind măsurile împotriva proliferării ADM și a vectorilor acestora, controlul armelor și dezarmarea, în primul rând la nivel de experți, cercetători și personal academic.
                     
                  
                        —
                     
                     
                        Sporirea gradului de sensibilizare, a cunoștințelor și a înțelegerii în rândul societății civile, în special al rețelei europene de grupuri de reflecție independente în domeniul neproliferării și al dezarmării, precum și al guvernelor, în ceea ce privește aspectele aferente politicilor Uniunii în domeniul neproliferării, al controlului armelor și al dezarmării.
                     
                  
                        —
                     
                     
                        Opțiuni politice și/sau de politică operațională, transmise ÎR, instituțiilor Uniunii și statelor membre.
                     
                  
                        —
                     
                     
                        Desfășurarea unor acțiuni la nivelul Uniunii în domeniul neproliferării, al controlului armelor și al dezarmării, sprijinite prin idei, informații și analize.
                     
                  2.5   Promovarea și consolidarea educației în domeniul neproliferării și al dezarmării
            
            Proiectul constă în următoarele activități:
            2.5.1   
                  Actualizarea infrastructurii și a cursurilor de învățare online în materie de neproliferare și dezarmare la nivelul UE (coordonator: PRIF)
            
            
               Scopul și descrierea proiectului
            
            Această activitate se va axa pe difuzarea și utilizarea la nivel mondial a instrumentului de învățare online, elaborat în cursul fazelor II și III. În prezent, cursul constă în 20 de unități de învățare care abordează toate aspectele relevante legate de neproliferare și dezarmare. În faza IV, toate cele 20 de unități vor fi actualizate periodic pentru a le oferi studenților cele mai recente date și cifre. Având în vedere schimbările semnificative care s-au produs în domeniul neproliferării și al dezarmării în ultimii ani, această fază se axează pe actualizarea semnificativă a celor 15 unități de învățare inițiale, elaborate între 2014 și 2017, în ceea ce privește conținutul, ușurința utilizării și interfața pentru utilizatori, precum și concepția grafică și video. Aceste modificări vor facilita actualizarea unităților de învățare.
            De asemenea, o atenție deosebită va fi acordată accesibilității, și anume demersurilor de modernizare care să țină seama de utilizatorii cu deficiențe de vedere sau de auz. Inteligibilitatea întregului curs va fi sporită printr-o revizie lingvistică, efectuată de vorbitori nativi de limbă engleză specializați. Continuarea acțiunilor de sensibilizare a instituțiilor de învățământ și de sprijinire a acestora va permite integrarea cu ușurință a învățării online în programele universitare de master și în alte oferte educaționale și va încuraja utilizarea cursului de învățare online la nivel mondial.
            
               Rezultatele proiectului
            
            
                        —
                     
                     
                        Întreținerea, optimizarea și actualizarea cursului existent de învățare online în materie de neproliferare și dezarmare la nivelul UE care să cuprindă toate aspectele relevante referitoare la neproliferare și la dezarmare.
                     
                  
                        —
                     
                     
                        Sensibilizarea cadrelor didactice, a lectorilor și a formatorilor în vederea utilizării resurselor educaționale ale UE în domeniul neproliferării și al dezarmării și furnizarea de asistență în acest sens.
                     
                  
                        —
                     
                     
                        Sensibilizarea jurnaliștilor și a tinerilor diplomați în vederea utilizării resurselor educaționale ale UE în domeniul neproliferării și al dezarmării și furnizarea de asistență în acest sens.
                     
                  
                        —
                     
                     
                        Furnizarea de sprijin pentru predarea cunoștințelor în domeniul controlului armelor, al neproliferării și al dezarmării în cadrul unor seminare universitare.
                     
                  
                        —
                     
                     
                        Furnizarea de sprijin pentru combinarea învățării online cu învățarea în sala de curs („învățare mixtă”).
                     
                  
                        —
                     
                     
                        Cunoștințe aprofundate consolidate, în Uniune și în țările terțe, privind politicile UE în domeniul neproliferării și al dezarmării.
                     
                  
                        —
                     
                     
                        Furnizarea unei resurse educaționale deschise actualizate în mod constant pentru toate părțile interesate implicate în cercetarea și programarea în domeniul neproliferării.
                     
                  
                        —
                     
                     
                        Furnizarea de cunoștințe esențiale în sprijinul practicienilor și cercetătorilor în domeniul neproliferării.
                     
                  2.5.2   
                  „Clinica pedagogică” (centru de resurse pedagogice) (coordonator: PRIF)
            
            
               Scopul și descrierea proiectului
            
            Această activitate va consta în continuarea lucrărilor inițiate în 2021/22 pentru consolidarea educației în materie de dezarmare, control al armelor și neproliferare în UE. Până în prezent, 59 de cursuri relevante predate recent în universitățile din UE au fost identificate printr-o căutare amplă online. Responsabilii de curs respectivi au fost contactați individual. Ca răspuns, au fost puse la dispoziție 24 de programe analitice. O evaluare preliminară a avut ca rezultat două programe analitice pentru masterat și rezumate succinte ale textelor esențiale. În faza IV, proiectul va aduna cursuri din universități europene și nord-americane, iar căutarea va fi extinsă pentru a include țările non-occidentale. Analiza statistică va fi perfecționată și actualizată în mod constant. Responsabililor de curs și profesorilor li se vor propune materiale suplimentare.
            
               Rezultatele proiectului
            
            
                        —
                     
                     
                        Punerea la dispoziție pe site-ul consorțiului a unei game largi de programe curriculare pentru evenimente de învățare, drept exemple și surse de inspirație.
                     
                  
                        —
                     
                     
                        Evaluarea statistică a cursurilor existente în ceea ce privește, de exemplu, subiectele predate, abordările teoretice sau diversitatea de gen, va fi publicată pe site-ul consorțiului și va fi prezentată în cadrul unor conferințe sau ateliere.
                     
                  
                        —
                     
                     
                        Crearea și actualizarea a două „programe analitice de referință” pentru noii profesori.
                     
                  
                        —
                     
                     
                        Publicarea pe site-ul consorțiului a unor scurte rezumate ale literaturii de specialitate relevante sau lipsă.
                     
                  2.5.3   
                  Curs de formare pentru sensibilizarea cu privire la proliferare (coordonator: SIPRI)
            
            
               Scopul și descrierea proiectului
            
            Această activitate va consta în organizarea a șase cursuri de formare menite să sporească gradul de sensibilizare cu privire la riscurile proliferării în rândul absolvenților de studii universitare și postuniversitare de științe naturale și din alte domenii relevante. Activitatea va crea, de asemenea, o punte între științele sociale și științele naturale, fapt care a fost identificat ca fiind o necesitate urgentă în ultima fază. Aceasta ar include elaborarea unei programe curriculare specifice pentru diferite categorii de public (de exemplu, sectorul biomedical, al ingineriei sau nuclear) și predarea a două cursuri pe an. În faza IV, trei dintre aceste cursuri vor fi organizate cu prezență fizică la Stockholm; trei se vor desfășura virtual.
            
               Rezultatele proiectului
            
            
                        —
                     
                     
                        Consolidarea capacității următoarei generații de cercetători din domeniul științelor naturale și din alte domenii relevante, în materie de instrumente și politici de neproliferare.
                     
                  
                        —
                     
                     
                        Contribuția la îndeplinirea obiectivului stabilit de politica Uniunii în materie de neproliferare prin sporirea gradului de sensibilizare cu privire la riscurile de proliferare în rândul disciplinelor care prezintă riscuri majore de proliferare și care fac obiectul unor evoluții tehnologice majore; precum și oportunități de abordare a riscurilor de proliferare prin intermediul evoluțiilor tehnologice.
                     
                  
                        —
                     
                     
                        O combinație de învățământ la distanță (învățare online) și formare la fața locului („învățare mixtă”).
                     
                  2.6   Promovarea aspectelor legate de neproliferare și dezarmare în rândul tinerelor femei și al generației următoare
            
            Proiectul constă în următoarele activități:
            2.6.1.   
                  Program de stagii (coordonator: PRIF)
            
            
               Scopul și descrierea proiectului
            
            Această activitate prevede organizarea unor stagii europene privind neproliferarea și dezarmarea pentru maximum 30 de absolvenți de studii superioare sau tineri diplomați, fiecare cu o durată de maximum trei luni. Stagiile vor fi instituite și documentate de consorțiu și vor combina participarea la evenimente și ateliere, sarcini de lectură și scris, precum și integrare de proiect. Toate institutele care aparțin rețelei sunt eligibile ca institute-gazdă. Dintre cele 30 de stagii, 24 sunt rezervate candidaților europeni, iar restul de șase stagii sunt rezervate candidaților din afara Europei. Toți stagiarii vor fi invitați – în măsura posibilului – la conferințele și seminarele organizate de consorțiu care au loc pe parcursul stagiului lor.
            
               Rezultatele proiectului
            
            
                        —
                     
                     
                        Consolidarea capacității următoarei generații de cercetători și de practicieni în ceea ce privește politica și programarea în domeniul neproliferării.
                     
                  
                        —
                     
                     
                        Cunoștințe aprofundate consolidate în Uniune cu privire la politicile Uniunii în domeniul neproliferării și al dezarmării.
                     
                  
                        —
                     
                     
                        O mai bună înțelegere în țările terțe a strategiilor, politicilor și abordărilor Uniunii în materie de neproliferare.
                     
                  
                        —
                     
                     
                        Crearea unor rețele de tineri practicieni și personal academic tânăr și facilitarea cooperării practice.
                     
                  
                        —
                     
                     
                        O consolidare mai eficientă a capacităților privind politicile Uniunii referitoare la ADM și la SALW în cadrul rețelei.
                     
                  2.6.2   
                  Activități și program de mentorat în cadrul inițiativei pentru generația următoare și tinerele femei („Next Generation and Young Women”) (coordonator: VCDNP)
            
            
               Scopul și descrierea proiectului
            
            Inspirat de dezechilibrele de vârstă și de gen percepute pe scară largă în rândul experților și al practicienilor din domeniul neproliferării, dezarmării și controlului armelor, proiectul urmărește să expună studenților din ciclurile universitare I, II și III aspecte legate de neproliferare, dezarmare și control al armelor, sporind gradul de sensibilizare a acestora în domeniu și încurajând implicarea lor în evenimente și ateliere pe teme relevante. În faza IV, activitatea va include două vizite de informare cu participare fizică pe an la universități din Europa, pentru a spori vizibilitatea domeniului și oportunitățile pentru tinerii cercetători. În cadrul activității se vor organiza în continuare seminare online pe teme specifice, incluzând întotdeauna informații privind oportunitățile de carieră sau parcursurile profesionale pentru tineri.
            Pentru a spori prezența femeilor pe teren, în faza IV, în cadrul proiectului se va desfășura, de asemenea, un program formal de mentorat anual (cu durata de un an), aducând laolaltă 20 de tinere femei și 20 de mentori, pentru a contribui la îmbunătățirea rețelelor individuale, pentru a spori înțelegerea domeniului și pentru a asigura consiliere profesională. Programul de mentorat va fi însoțit de sesiuni cu experți, evenimente sociale și ateliere de consolidare a competențelor.
            
               Rezultatele proiectului
            
            
                        —
                     
                     
                        Consolidarea capacității următoarei generații de cercetători și de practicieni în domeniul neproliferării, al dezarmării și al controlului armelor.
                     
                  
                        —
                     
                     
                        O mai bună înțelegere a domeniului și a politicilor relevante ale UE.
                     
                  
                        —
                     
                     
                        Creșterea gradului de sensibilizare cu privire la oportunitățile tinerilor cercetători, în special ale femeilor, de a se implica mai mult în domeniul neproliferării, al dezarmării și al controlului armelor.
                     
                  
                        —
                     
                     
                        Consolidarea rețelelor în rândul tinerilor practicieni, precum și între tinerii practicieni și experții consacrați.
                     
                  
                        —
                     
                     
                        O mai bună colaborare cu tinerii cercetători interesați să învețe mai multe despre domeniu și să intre în acest domeniu.
                     
                  2.7   Vizită la Bruxelles a bursierilor din cadrul programului ONU pentru dezarmare (coordonator: VCDNP)
            
            
               Scopul și descrierea proiectului
            
            Proiectul, în cadrul programului de burse al ONU pentru dezarmare, oferă o vizită de studiu de 2-3 zile la Bruxelles, Belgia, pentru a le permite bursierilor să afle mai multe despre UE, politicile, funcționarea și instituțiile sale. Vizita va fi programată astfel încât să se încadreze în componenta europeană a programului de burse. Programul urmărește să ofere o imagine de ansamblu cuprinzătoare asupra principalelor instituții și organisme de elaborare a politicilor ale UE, în special în ceea ce privește neproliferarea și dezarmarea, și oferă prezentări tematice privind activitatea UE în domeniu, inclusiv privind programele de sprijin oferite țărilor terțe.
            
               Rezultatele proiectului
            
            
                        —
                     
                     
                        O mai bună cunoaștere și vizibilitate a funcționării și a instituțiilor UE și a politicilor sale, precum și a programelor de sprijin privind neproliferarea și dezarmarea în țările terțe.
                     
                  
                        —
                     
                     
                        Consolidarea cunoștințelor de specialitate privind aspecte referitoare la ADM și SALW în țările partenere și în țările terțe.
                     
                  
                        —
                     
                     
                        Intensificarea colaborării cu Biroul pentru probleme de dezarmare al ONU și contribuția la eforturile educaționale în cadrul programului de burse al ONU pentru dezarmare.
                     
                  2.8   Informare și comunicare (coordonator: FRS)
            
            Proiectul constă în următoarele activități:
            
               
                  Site web, platforma rețelei și activități de informare (coordonator: FRS)
            
            
               Scopul și descrierea proiectului
            
            Această activitate oferă mijloacele pentru găzduirea, designul și întreținerea tehnică a site-ului web al consorțiului și a rețelelor sociale (Twitter, LinkedIn, Youtube). După ce, în faza anterioară, a fost creată o platformă digitală de colaborare pentru a facilita comunicarea, cooperarea și schimbul de bune practici în cadrul rețelei, această activitate va acoperi gestionarea comunității, actualizările și întreținerea tehnică a platformei. Membrii rețelei vor fi implicați mai direct prin intermediul acestei platforme digitale de colaborare, interacționând pe forum, partajând resurse și evenimente viitoare, precum și oferind informații actualizate cu privire la experții și institutul lor. Fiecare cercetare individuală va permite crearea unui profil specific pe platformă, accesul la informații despre EUNPDC și rețea și interacțiunea cu alți utilizatori. În plus:
            
                        —
                     
                     
                        Publicațiile, evenimentele și oportunitățile de angajare ale consorțiului și ale altor membri ai rețelei vor continua să fie promovate și sprijinite pe diferitele platforme.
                     
                  
                        —
                     
                     
                        Conferințele organizate de consorțiu vor fi în continuare promovate și prezentate pe site-ul internet (documente de informare, ordine de zi, prezentări, înregistrarea video a reuniunilor deschise, după caz).
                     
                  
                        —
                     
                     
                        Oportunitățile educaționale în cadrul consorțiului, inclusiv cursul de învățare online, resursele pedagogice, inițiativa „Young Women and Next Generation”, oportunitățile de burse și stagii vor continua să fie promovate într-o secțiune dedicată a site-ului.
                     
                  
                        —
                     
                     
                        Vor fi create linkuri între site și platformă pentru a se asigura integrarea și actualizarea periodică a tuturor instrumentelor de informare și comunicare utilizate de consorțiu.
                     
                  
                        —
                     
                     
                        Buletinul informativ va continua să fie publicat lunar. Fiecare ediție va conține: a) un forum care să permită reprezentanților rețelei să își promoveze activitățile de cercetare cu accent pe cele începute cel mai recent; b) informații actualizate privind activitățile consorțiului; c) știri privind activitățile membrilor rețelei; d) un articol editorial abordând subiecte legate de neproliferare și dezarmare relevante pentru politica UE.
                     
                  2.8.1   
                  Producția unui podcast al EUNPDC (coordonator: IISS-Europa)
            
            
               Scopul și descrierea proiectului
            
            Această activitate prevede lansarea unui podcast al EUNPDC abordând aspecte tematice care intră în sfera mandatului consorțiului. În faza IV a proiectului, în cadrul seriei de podcasturi, găzduite de IISS-Europa, vor fi produse până la 36 de episoade.
            
               Rezultatele activităților proiectului
            
            
                        —
                     
                     
                        Sporirea gradului de sensibilizare și de cunoaștere al instituțiilor Uniunii, al statelor membre, al societății civile și al țărilor terțe cu privire la amenințările reprezentate de armele convenționale, ADM și vectorii acestora, permițându-le o mai bună anticipare.
                     
                  
                        —
                     
                     
                        Promovarea unei înțelegeri aprofundate a Strategiei UE împotriva proliferării ADM și a Strategiei UE privind SALW în cadrul societății civile.
                     
                  
                        —
                     
                     
                        Asigurarea unei interfețe între Uniune și rețeaua de grupuri de reflecție.
                     
                  
                        —
                     
                     
                        Gestionarea unei platforme în cadrul căreia grupurile de reflecție în domeniul neproliferării să își poată partaja încontinuu opiniile și analizele independente privind proliferarea ADM și aspecte legate de armele convenționale, inclusiv SALW.
                     
                  
                        —
                     
                     
                        Extinderea, gestionarea și actualizarea rețelei existente de grupuri de reflecție independente.
                     
                  
                        —
                     
                     
                        Posibilitatea descărcării gratuite permanente de documente provenind de la reuniunile rețelei și de la grupuri de reflecție independente care ar dori să partajeze rezultatele cercetărilor lor fără compensații financiare.